Nota de premsa – 07/09/18

**L’equip espanyol deixa el llistó ben alt per a la final de la Copa del Món de Canoe Eslàlom del Parc Olímpic de la Seu d’Urgell**

**Les classificatòries per a les semifinals de la Copa del Món s'han disputat el divendres 7 de setembre amb un paper molt positiu dels palistes espanyols de la RFEP: 11 dels 13 palistes de la selecció han passat a les semifinals de dissabte i diumenge.**

**Aquest any, la Copa del Món acull un total de 236 palistes de 35 països d’arreu del món, entre els quals destaquen els següents esportistes espanyols: la medallista olímpica Maialen Chourraut (K1D), tercera en la classificatòria del divendres, Núria Vilarrubla (C1D), cinquena, i Samuel Hernanz (K1H), novè.**

Divendres 7 de setembre s’han celebrat les classificatòries per a les semifinals de la Copa del Món de Canoe Eslàlom a la Seu d’Urgell, escenari que enguany acull la final del circuit. En total hi han participat 13 palistes espanyols, dels quals 11 s’han classificat, resultat molt positiu, segons el director tècnic de la disciplina de la Real Federación Española de Piragüismo (RFEP), Guille Diez-Canedo. “Ha estat una bona actuació. Ens hagués agradat que entressin tots, però això pot passar en un esport variable com el nostre. És una llàstima, ja que les dues palistes que no s’han classificat podrien estar a semifinals perfectament”.

Amb la mirada posada en el cap de setmana i, més enllà en els Mundials del 2019, que també es disputaran al Parc Olímpic del Segre i seran l’escenari on es decidirà quins palistes competiran en els Jocs Olímpics de Tokyo 2020, Diez-Canedo ha afirmat que “no m’agradaria que ens centréssim en el podi. Tenim un llarg camí per fer l’any que ve, per arribar als JJOO, i crec que tot passa perquè cadascú aprengui a treure el millor de si mateix. Si aquest dissabte i diumenge ens serveix per sentir la pressió del que és i aprendre a superar-la l’any que ve, jo em dono per satisfet. De totes maneres, però, sabent com remen aquí i com de bé ho fan quan es troben bé, seria estrany que no aconseguissin cap podi aquest cap de setmana”.

Finalment, ha valorat molt positivament estar jugant a casa. “Quan jo era palista també sentia els ànims del públic, i això té un efecte molt gran. Ara mateix ho visc de cara a tot un equip i veure la implicació del públic cap a ells és una sensació molt gran”.

La cita esportiva continuarà aquest cap de setmana: dissabte es disputaran les semifinals i finals de les modalitats de canoa d'homes (C1H), caiac de dones (K1D) i canoa doble mixta (C2Mx), modalitat que no disputa classificatòries; i diumenge es durà a terme la semifinal i final de canoa de dones (C1D) i caiac d'homes (K1H).

**Maialen Chourraut i Irati Goikoetxea (K1D), classificades**

En caiac femení (K1D) s'han classificat per a les semifinals de dissabte dues de les tres palistes de l'equip espanyol. En la primera mànega, **Maialen Chourraut**, del club Atlético San Sebastián (ATSS), ha aconseguit la tercera plaça (103,93 segons) i **Irati Goikoetxea**, de l‘ATSS, també ha passat amb la 10a posició (109,40 segons).

**Marta Martínez**, del Cadí CK, s’ha quedat a les portes de la semifinal en acabar 12a en la segona mànega (113,29 segons).

**Ple dels espanyols en canoa d’homes (C1H)**

En canoa d’homes (C1H) tots els palistes espanyols competiran en la prova de dissabte. **Ander Elosegi** (103,69 segons), del club Santiagotarrak, i **Miquel Travé** (104,05 segons), del club Cadí CK, han aconseguit passar directament a la semifinal en la primera mànega, amb una 12a i 13a posició respectivament. L’altre integrant de l’equip, **Daniel Marzo** (106,96), del club Capitán Nemo, s’ha pogut classificar en la segona mànega, al quedar en desena posició.

**Bons resultats per a la canoa femenina (C1D)**

En canoa individual femenina s'han classificat tres de les quatre palistes de l'equip espanyol per a les semifinals que se celebraran diumenge. **Núria Vilarrubla** (116,01 segons), del Cadí CK, ha aconseguit el cinquè millor temps i **Klara Olazabal** (119,42), del club Santiagotarrak, s'ha col·locat en desena posició. Ambdues han passat el tall en la primera mànega.

**Miren Lazkano**, de l’ATSS, per la seva banda, ha fet un bon resultat en la segona mànega al col·locar-se en sisena posició (120,75 segons). **Annebel Van der Knijff** (208,55 segons), del Cadí CK, però, no ha superat el tall de les deu primeres en la segona baixada i ha quedat 33a.

**En K1 homes, tots passen a semifinals**

En la disciplina de caiac homes, la categoria amb major nombre de palistes inscrits, els tres representants de l’equip espanyol s’han classificat per a les semifinals de diumenge.

Els palistes **Samuel Hernanz** (96,96 segons), de l’ATSS, i **David Llorente** (97,49), del Rio Eresma, han aconseguit un novè i desè lloc, respectivament, en la primera mànega.

Per la seva banda, **Joan Crespo**, del club Santiagotarrak, s’ha posicionat 7è en la segona mànega (97,76 segons), resultat que l’ha permès classificar-se per a la competició del dia 9.

**Informació general**

La Seu d'Urgell (Alt Urgell - Lleida), capital dels Pirineus, està ubicada a 10 quilòmetres d’Andorra i a 180 quilòmetres de Barcelona. Té 12.500 habitants i es troba a una altitud de 700 m sobre el nivell del mar. La ciutat és un important centre de serveis i geogràficament està en la confluència dels rius Segre i Valira, tret que la converteix en un centre reconegut a nivell mundial per practicar esports d'aigües braves.

Hotels, restaurants, reserves:

Telf +34 973 351 511

[reserves@turismeseu.com](mailto:reserves@turismeseu.com)

<http://www.turismeseu.com>

**Contacte esdeveniment**

2018 Canoa Eslàlom ICF Copa del Món

La Seu d'Urgell - Espanya

[canoeslalomseu@parcolimpic.cat](mailto:canoeslalomseu@parcolimpic.cat)

<http://canoeslalomseu.parcolimpic.cat>

<http://www.rfep.es>

#canoelaseu

Parc Olímpic del Segre

Parc del Segre

25700 La Seu d'Urgell

Tel: +34 973 36 00 92

Fax: +34 973 36 01 92

[parcolimpic@parcolimpic.cat](mailto:parcolimpic@parcolimpic.cat)

<http://www.parcolimpic.cat>

**Més informació al web oficial de la competició**

<http://canoeslalomseu.parcolimpic.cat>

**Acreditacions per a premsa**: [media@canoeicf.com](mailto:media@canoeicf.com)

**Servei de premsa**

Xènia Fortea M. 607 754 170 | [xfortea@xcommunication.es](mailto:xfortea@xcommunication.es)

Toti Rosselló M. 670 763 555 | [toti@xcommunication.es](mailto:toti@xcommunication.es)